ΓΡΑΠΤΗ ΕΡΩΤΗΣΗ E-1585/96 υποβολή: Jean-Pierre Bazin (UPE) προς την Επιτροπή (24 Iουνίου 1996)

Θέμα: Οι κανόνες που πρέπει να εφαρμόζουν τα κράτη μέλη της Ένωσης σε περίπτωση εγκατάστασης επιχείρησης τρίτης χώρας στο έδαφος της Ευρωπαϊκής Ένωσης

Η κορεατική εταιρεία YG-I Tool Company of Korea -η οποία πωλεί σήμερα στην ευρωπαϊκή αγορά μεγάλες ποσότητες εκγλυφάνων και κοχλιοτρυπάνων για μέταλλα, σε τιμές κατώτερες από τις τιμές κόστους των ευρωπαϊκών προϊόντων αυτού του είδους -πρόκειται να επωφεληθεί στη Βόρειο Ιρλανδία από ειδικό χρηματοδοτικό καθεστώς, προκειμένου να κατασκευάσει στο Μπέλφαστ εργοστάσιο που θα λειτουργεί υπό την επωνυμία Europa Tool Company Ltd (προβλεπόμενη συνολική επένδυση 8,5 εκατ. λίρες στερλίνες ενώ η χρηματοδοτική ενίσχυση εκ μέρους του Ηνωμένου Βασιλείου θα είναι 3,2 εκατ. λίρες στερλίνες).

Σύμφωνα με διάφορα δημοσιεύματα στον τύπο η επιχείρηση αυτή σκοπεύει να παραγάγει, εν καιρώ, 3 εκατ. εκγλυφάνων και κοχλιοτρυπάνων, αριθμός ο οποίος προσεγγίζει τον συνολικό όγκο παραγωγής των δύο αυτών αυτών στη Γαλλία ή στο Ηνωμένο Βασίλειο.

Προφανώς, η εγκατάσταση του εργοστασίου αυτού θα έχει σημαντικές επιπτώσεις στην απασχόληση, στην βιομηχανία κοπτικών εργαλείων στο Ηνωμένο Βασίλειο, αλλά επίσης στην ηπειρωτική Ευρώπη και δύναται επίσης να προβλεφθεί ότι μια από τις συνέπειες της πρωτοβουλίας αυτής θα είναι να κατακλυσθεί η ευρωπαϊκή αγορά από προϊόντα που κατασκευάζονται στην Κορέα αλλά θα φέρουν ως σήμανση Europa Tool Company, Μπέλφαστ. Προβλέπεται επίσης ότι, εν καιρώ, θα παρατηρηθούν πολύ δυσμενείς επιπτώσεις στην ευρωπαϊκή βιομηχανία του τομέα αυτού, πολύ σημαντικότερες από τα οφέλη που ενδεχομένως θα απεκόμιζε η Βόρειος Ιρλανδία.

Δύναται η Επιτροπή να αναφέρει ποιοί είναι οι γενικοί κανόνες που εφαρμόζονται σε περίπτωση εγκατάστασης επιχείρησης τρίτης χώρας στο έδαφος της Ένωσης και να μας δώσει τα στοιχεία των εγγράφων που περιλαμβάνουν τη σχετική νομοθεσία;

Πιο συγκεκριμένα, δεν συμφωνεί η Επιτροπή ότι οι κανόνες που ισχύουν για την χορήγηση χρηματοδοτικής βοήθειας για την εγκατάσταση επιχείρησης που προέρχεται από τρίτο κράτος πρέπει να εξασφαλίζουν ότι, κατά την κατάστρωση των σχεδίων, πρέπει να έχει αποδειχθεί προηγουμένως ότι η λειτουργία του εν λόγω εργοστασίου, με σκοπό τη δημιουργία θέσεων απασχόλησης σε μια δεδομένη περιοχή, δεν θα δημιουργεί τα αντίθετα αποτελέσματα σε άλλες, εντός της Ευρωπαϊκής Ένωσης;

Απάντηση του κ. Van Miert εξ ονόματος της Επιτροπής (2 Αυγούστου 1996)

Οι κοινοτικοί κανόνες ανταγωνισμού, γενικά, δεν εξετάζουν κατά πόσον η μητρική εταιρεία μιας θυγατρικής εγκατεστημένης στην Κοινότητα βρίσκεται εντός ή εκτός του κοινοτικού εδάφους. Κατά συνέπεια, δεν ισχύουν ιδιαίτεροι κανόνες ως προς τις χρηματοδοτικές ενισχύσεις για την εγκατάσταση μιας επιχείρησης τρίτης χώρας στο έδαφος της Ευρωπαϊκής Ένωσης.

Σχετικά με την Europa Tools Company Ltd, Μπέλφαστ, η Επιτροπή, λόγω παραπόνων που εκφράστηκαν στις αρχές του έτους, έθεσε ενώπιον των αρχών του Ηνωμένου Βασιλείου το θέμα της παροχής σημαντικών ενισχύσεων προς τη συγκεκριμένη εταιρεία και της πιθανής μετατόπισης θέσεων απασχόλησης.

Σύμφωνα με τις αρχές του Ηνωμένου Βασιλείου, η βοήθεια που παρεσχέθη στην εταιρεία αφορούσε μια από τις περισσότερο προβληματικές περιοχές της Βορείου Ιρλανδίας. Τον Απρίλιο 1996, η ανεργία στην περιοχή αυτή έφθανε το 23,8%, η δε ανεργία μεταξύ του ανδρικού πληθυσμού ανερχόταν στο ιδιαίτερα υψηλό ποσοστό του 34,9%. Τα στοιχεία αυτά συγκρίνονται με τα αντίστοιχα μέσα ποσοστά για το σύνολο του Ηνωμένου Βασιλείου, που ήταν 7,8% και 10,6%. Αναφέρθηκε επίσης ότι ο αρμόδιος βρετανικός φορέας για τη χορήγηση της ενίσχυσης ακολούθησε τις συνήθεις διαδικασίες που προβλέπονται στις περιπτώσεις αυτές, λαμβάνοντας επίσης υπόψη την μετατόπιση των θέσεων απασχόλησης στο πλαίσιο των εσωτερικών κανόνων που ισχύουν στο Ηνωμένο Βασίλειο. Σύμφωνα με τα σχόλιά τους, ο φορέας παροχής της ενίσχυσης εξέφρασε την ικανοποίησή του για την εκπλήρωση όλων των προϋποθέσεων του καθεστώτος ενίσχυσης και συνεπώς η χρηματοδότηση είναι συμπληρωματική της οικονομικής κατάστασης που επικρατεί στη Β. Ιρλανδία.

Επειδή η Επιτροπή έλαβε περαιτέρω στοιχεία από το αξιότιμο μέλος του Κοινοβουλίου και τους καταγγέλλοντες και δεδομένου ότι ορισμένες από τις απαντήσεις των αρχών του Ηνωμένου Βασιλείου χρειάζονται διευκρινίσεις, η Επιτροπή ζήτησε και άλλες πληροφορίες από τις αρχές αυτές για τα εφαρμοζόμενα καθεστώτα, καθώς και λεπτομέρειες επί των διαδικασιών εξέτασης του θέματος της μετατόπισης των θέσεων απασχόλησης. Η Επιτροπή θα αποφανθεί για τη συμφωνία των μέτρων αυτών με τους κανόνες περί κρατικών ενισχύσεων των άρθρων 92 και 93 της συνθήκης ΕΚ, μόλις της υποβληθούν και εξετασθούν διεξοδικά οι ζητηθείσες πληροφορίες.